Forsætisráðherra Ítalíu segir, eftir símafund með forseta Rússlands, að engin teikn séu á lofti um vopnahlé eða frið í Úkraínu. Hart er barist í austurhéruðum landsins.
Sveitir aðskilnaðarsinna, hliðhollar Rússum, segjast hafa náð á sitt vald hernaðarlega mikilvægum bæ í austurhluta Úkraínu. Hart er barist á austurvígstöðvum landsins. Mario Draghi, forsætisráðherra Ítalíu, segist engin merki sjá um að samið verði um vopnahlé eða frið í Úkraínu.
Mario Draghi og Vladimír Pútín, forseti Rússlands, ræddust við í síma í gær, einkum um yfirvofandi matarskort í heiminum. Á fundi með fréttamönnum í Rómarborg eftir viðræður leiðtoganna sagðist Draghi engin merki hafa fundið um að Pútín ætlaði að opna á þann möguleika að semja um vopnahlé eða frið við Úkraínumenn.
Reuters fréttastofan hefur í dag eftir Volodymyr Zelensky, forseta Úkraínu, að hann hafi margoft reynt að fá fund með Rússlandsforseta til að ræða um að binda enda á hernaðaraðgerðirnar, en án árangurs. Hann upplifi ástandið þannig að Rússar vilji einungis leggja fram úrslitakosti sem Úkraínumenn geti ekki gengið að.
Zelensky sagði í daglegu sjónvarpsávarpi sínu í gærkvöld að Rússar væru að fremja skipulagt þjóðarmorð á Donbas svæðinu í austurhluta landsins. Með sama áframhaldi yrði enginn þar eftir á lífi.
Blóðugir bardagar eru háðir við borgina Severodonetsk. Í dag tilkynntu úkraínskir aðskilnaðarsinnar, hliðhollir Rússum, að þeir hefðu náð bænum Lyman á sitt vald. Hann er hernaðarlega mikilvægur, þar sem um hann liggja leiðir til borga í austurhlutanum sem enn eru á valdi Úkraínumanna.
Forsætisráðherra Ítalíu segir, eftir símafund með forseta Rússlands, að engin teikn séu á lofti um vopnahlé eða frið í Úkraínu. Hart er barist í austurhéruðum landsins.